Mostorp
Mostorp , svensk herregård i Halland mellem Halmstad og Falkenberg. Hovedbygningen er opført 1878–80.
Mostorp er ikke nogen gammel herregård. I 1854 købte Ludvig von Segebaden (1823-99) en gård med flere vandmøller i landsbyen Mostorp. I de følgende år udviklede han gården til et lille gods ved køb af nabogårde. Von Segebaden erhvervede også hovedgårdene Steninge og Hjuleberg, der ligger ca. 15 km fra Mostorp.
Hovedbygningen på Mostorp er tegnet af den danske arkitekt Thorvald Bindesbøll. Han havde som studerende i begyndelsen af 1870’erne tegnet hovedbygningen på Hjuleberg. Mostorp er som Hjuleberg opført af store granitkvadre. Bindesbøll stod også for husets inventar, som er bevaret.
Mostorp er i dag på 500 ha ager- og skovbrug. Gården har en stor kvægbesætning. På Mostorp er et slagteri og en gårdbutik, som sælger stedets produkter.